SAPPE โวกำไรปีนี้ดีกว่าปีก่อนแม้ Q1/59 วูบ
SAPPE ลั่นกำไรปีนี้ดีกว่าปีก่อนแม้ Q1/59 วูบ คุมต้นทุนเข้ม-ย้ายโรงงานใหม่หนุน มั่นใจรายได้ทั้งปีโตตามเป้า 15%
25 พ.ค. 2559

นางสาวปิยจิต รักอริยะพงศ์ ประธานเจ้าหน้าที่บริหาร บริษัท เซ็ปเป้ จำกัด (มหาชน) หรือ SAPPE เปิดเผยว่า บริษัทยังมั่นใจว่ากำไรทั้งปีจะมากกว่าปีก่อน 300.55 ล้านบาท แม้ว่าไตรมาส 1/59 บริษัทฯจะมีกำไรที่ลดลงมาที่ 67.92 ล้านบาท จากไตรมาส 1/58 ที่มีกำไรสุทธิ 80.13 ล้านบาท ซี่งเป็นผลมาจากการใช้งบการตลาดสูงถึง 19% ของยอดขายรวม ซึ่งสูงกว่าช่วงเดียวกันของปีก่อน
อย่างไรก็ตาม บริษัทเชื่อว่าจะสามารถควบคุมต้นทุนดังกล่าวให้อยู่ในระดับเฉลี่ยไม่เกิน 17% ของอยอดขายรวมในปีนี้ ขณะเดียวกัน การย้ายกำลังการผลิตจากโรงงานบางชันไปยังโรงงานแห่งใหม่ที่คลอง 13 ช่วยให้ค่าใช้จ่าในการบริหารจัดการลดลง และสายการผลิตใหม่ช่วยสนับสนุนขีดความสามารถในการทำกำไรต่อหน่วยให้ดีขึ้น
ทั้งนี้เนื่องจากเครื่องจักรที่นำเข้ามาติดตั้งได้เลือกใช้เทคโนโลยีการผลิตที่ทันสมัย ช่วยให้เกิด Economy of Scale จากการผลิตสินค้าจำนวนมากขึ้น ส่งผลให้บริษัทสามารถบริหารจัดการด้านต้นทุนการผลิตได้อย่างมีประสิทธิภาพมากยิ่งขึ้นด้วย
สำหรับรายได้ปีนี้บริษัทฯยังมั่นใจว่าจะเป็นไปตามเป้าหมายที่เติบโตราว 15% จากปีก่อนทำได้ 2.55 พันล้านบาท ซึ่งในช่วงต้นปีที่ผ่านมาผลประกอบการในต่างประเทศยังมีการเติบโตอย่างต่อเนื่อง 
ส่วนแนวโน้มผลประกอบการในช่วงไตรมาส 2/59 ว่า รายได้และกำไร มีแนวโน้มที่จะเพิ่มขึ้นอย่างต่อเนื่อง โดยจะเน้นการขยายตลาดต่างประทศเป็นหลัก และลดค่าใช้จ่ายทางการตลาดลงหลังผ่านช่วงหน้าร้อนมาแล้ว